Stemboodskap oor noedels is onsinFoto bloot ter illustrasie. (Foto: Markus Winkler/Unsplash) Die omstrede stemboodskap wat die afgelope paar dae die rondte doen dat ŉ swanger vrou dood is nadat sy glo noedels geëet het, is nonsens. Só sê die speurder wat betrokke is by die ondersoek na die dood van drie kinders wat wél dood is nadat hulle gekookte noedels geëet het. Die boodskap is wyd op Whatsapp rondgestuur nadat die kinders, onder wie ŉ vier maande oue baba, in die Oos-Kaap dood is, en beweer het dat ŉ swanger vrou in ŉ hospitaal se ongevalle-afdeling opgeneem en later dieselfde dag dood is. Die onbekende sender van die boodskap gaan voort om te sê dat die vrou glo voor haar dood kitsnoedels geëet het, ŉ maagpyn ontwikkel en bloed begin opgooi het. Die boodskap noem nie waar die beweerde voorval plaasgevind het en in watter hospitaal die vrou opgeneem is nie. Die naam van die noedels wat die kinders geëet het, is nie bekend nie en dit is ook nog nie vasgestel dat die noedels wel die kinders se dood veroorsaak het nie. Dit het sosialemediagebruikers egter nie gekeer om selfs foto’s van bekende handelsmerke te deel en te beweer dat dié handelsmerk die oorsaak van die kinders se dood is nie. Phindile Zweni, private ondersoeker wat saam met die polisie die kinders se dood ondersoek, sê nou hy kon daarin slaag om die oorsprong van die stemboodskap op te spoor en dat dit van alle waarheid ontbloot is. Dit lyk boonop of die boodskap uit Gauteng afkomstig is, terwyl Zweni verlede week reeds aan Maroela Media bevestig het dat die soort noedels wat die kinders geëet het ŉ plaaslike handelsmerk is, wat nie wyd bekend of versprei is nie. “Daar is ook geen gevalle soos dié wat in die stemboodskap genoem word in enige hospitale aangemeld nie.” Volgens Zweni het hy reeds ŉ aantal oproepe ontvang van mense wat beweer dat hulle óf hul kinders siek of byna dood is nadat hulle ŉ sekere handelsmerk se noedels geëet het. Zweni kon dié mense egter nie weer na afloop van die oproep opspoor nie. “Dit is uiters gevaarlik vir mense om allerlei bewerings rond te gooi en maatskappye se name deur die modder te sleep. Mense moet besef dat hul bewerings ernstige gevolge kan inhou.” Moenie dat fopnuus jou vang nie Die privaatspeurder Mike Bolhuis het aan Maroela Media gesê dat fopnuus ŉ wêreldwye probleem is. Hy meen egter dat daar ŉ aantal stappe is wat mense kan doen om nuus soos dié vinnig in die kiem te smoor. “Indien jy enige boodskap of brokkie inligting deur sosiale media ontvang moet jy eerstens jou gesonde verstand gebruik en die bron daarvan identifiseer,” sê hy. “Doen ŉ behoorlike ondersoek en verifieer eers van waar dit aanvanklik afkomstig is. Mense stuur dikwels allerhande stories aan wat veral sappig is en mense nuuskierig maak. Dit is juis bedoel om jou te skok en aan te spoor om dit verder aan te stuur.” Volgens Bolhuis versprei disinformasie juis so vinnig omdat dit soetsappig is en mense dink dat hulle een of ander misterie onthul het. “Dit is egter uiters belangrik om eers twee keer te dink voordat enige nuusbrokkie aangestuur word. “Enigiets wat hoorsê is of vermoedelik gebeur het, is dikwels bloot fopnuus,” sê hy. Bolhuis sê mense moet versigtig wees wat hulle sê en aanstuur, want dit kan soms katastrofiese gevolge vir die sender en hul geliefdes inhou.